[pic] | AZ EURÓPAI KÖZÖSSÉGEK BIZOTTSÁGA |

Brüsszel, 25.4.2007

COM(2007) 222 végleges

Javaslat

A TANÁCS HATÁROZATA

a Közösségnek a 9. Európai Fejlesztési Alap hosszú távú fejlesztési kerete tartaléka egy részének a 9. EFA regionális együttműködési és integrációs keretén belül az AKCS-n belüli együttműködést szolgáló allokációba történő átcsoportosítására irányulóan az AKCS-EK Miniszterek Tanácsán belül elfogadandó álláspontjáról

(előterjesztő: a Bizottság)

INDOKLÁS

A 2000. június 23-án Cotonou-ban aláírt és 2005. június 25-én Luxembourgban felülvizsgált AKCS-EK Partnerségi Megállapodás (a továbbiakban: AKCS-EK-megállapodás) I. melléklete meghatározza, hogy abban az esetben, amikor az AKCS-EK-megállapodás bármely eszközének forrásai a pénzügyi jegyzőkönyv lejárta előtt kimerülnek, az AKCS-EK Miniszterek Tanácsának megfelelő intézkedéseket kell tennie. A 9. Európai Fejlesztési Alap (EFA) pénzügyi jegyzőkönyvének forrásai legkésőbb 2007. december 31-ig köthetők le. Az AKCS-EK Miniszterek Tanácsának e határidő előtti utolsó ülésére 2007. május 25-én kerül sor.

Az AKCS-EK-megállapodás IV. mellékletének 5. és 11. cikke szerint a Bizottság az AKCS-államokkal és régiókkal folytatott együttműködésről zárójelentést (end of term review-ETR) készít, mely a források elosztásának felülvizsgálatát eredményezheti. A 9. EFA keretében 2006-ban elkészített ETR megállapításait 2007. január 23-án megküldték az EFA irányítóbizottságának, összhangban a tagállamok Tanács keretében ülésező képviselői közötti, a 9. Európai Fejlesztési Alapból finanszírozott AKCS-EK-megállapodás pénzügyi jegyzőkönyve szerinti közösségi támogatások finanszírozásáról és igazgatásáról szóló, 2000. szeptember 18-án aláírt belső megállapodás 16. cikkével. Az ülés egyetértett a zárójelentés következtetéseivel.

Tekintettel a források zárójelentés szerinti újbóli elosztását, valamint azokat az új szükségleteket, amelyeket a 9. EFA AKCS-n belüli együttműködést szolgáló forrásaiból finanszíroznának a regionális együttműködési és integrációs keretből, a nemzeti indikatív programok finanszírozására használt hosszú távú fejlesztési eszköz többletet fog mutatni, míg az AKCS-n belüli projektek és programok finanszírozására használt eszközt fel kell tölteni.

Emiatt javasolt, hogy a Közösség fogadja el álláspontját az AKCS-EK Miniszterek Tanácsának 2007. májusi ülésén, mely kimondja, hogy a hosszú távú fejlesztési tartalék maradványösszegei szisztematikusan kerüljenek átcsoportosításra az AKCS-n belüli allokációba a következő felhasználásra:

- 176,7 millió euro visszavonása az előre nem látható szükségletekre fenntartott országkeretekből humanitárius segítségnyújtás és gyorssegély fedezését szolgáló regionális keretek létrehozása céljából olyan esetekben, amikor az ilyen segély nem finanszírozható közösségi költségvetésből;

- 50 millió euro a FLEX-mechanizmust finanszírozó AKCS-n belüli alap létrehozására, melynek célja az exportbevételek ingadozásából származó, a 2005-ös alkalmazási évben jelentkező hátrányos hatások mérséklése 2006-ban. Régebben a FLEX-mechanizmust előre nem látható szükségletekre létrehozott országkeretből finanszírozták (B-keret); mivel ezek a források FLEX-forrásokra jogosult több országban is kimerültek, javasolt, hogy a FLEX finanszírozásának konszolidálása AKCS-n belüli szinten történjen;

- 10 millió euro tartalék létrehozása a SADC regió egyik regionális projektjére. Amennyiben a projektet nem értékelik időben, fennáll a veszélye annak, hogy 2007. végéig nem tudják majd lekötni a forrásokat; amennyiben az EFA-bizottság nem részesíti kedvező minősítésben ezt a projektet 2007 július végéig, a forrásokat alternatív célok érdekében az AKCS-n belüli tartalékba csoportosítják át;

- becslések szerint 185 millió euro AKCS-n belüli keret létrehozása a következők céljára:

- 80 millió eurós áthidaló forrás az Afrikai Békekeret számára, melyből 45 millió euro az 1. cikkben említett feltöltést megelőzően rendelkezésre álló AKCS-n belüli forrásokból, 35 millió euro pedig a feltöltött alapból származik;

- 5,5 millió euro az AKCS-titkárság 2008. évi működési költségeihez való hozzájárulás a 10. EFA hatálybalépéséig jelentkező átmeneti szükségletek fedezésére;

- 2,5 millió euro az AKCS-n belüli technikai együttműködési keret megerősítésére, melyet elsősorban technikai segítségnyújtásra, különösen pedig projektek előkészítésére használnak fel a 10. EFA keretében;

- 35 millió euro FLEX pénzügyi támogatás 2006-ra;

- marhavész felszámolását célzó afrikai programból átvitt 4 millió euro (PACE);

- 38 millió euro pótlólagos EFA-hozzájárulás a HIV/AIDS, a tuberkulózis és a malária elleni küzdelmet szolgáló globális alaphoz (GFATM);

- új és váratlan szükségletek finanszírozását célzó 20 millió eurós kisebb különleges tartalék kialakítása, ideértve lehetséges, meghatározott intézkedéseket az egészségügy, a környezetvédelem vagy a migráció és a fejlesztés területén Afrikában.

Az AKCS-n belüli keret 185 millió eurónyi összege a 2006. év végi maradványösszegekre (46 millió euro) és a 2007-re a 9. EFÁ-ból és a korábbi EFÁ-kból finanszírozott projektek és programok esetében felszabaduló forrásokra épül. Lehet, hogy ezt az összeget a ténylegeshez képest túl- vagy alulbecsülik.

A túlbecsült összegnek hatása lesz a FLEX-programra a 2006-os alkalmazási évben és/vagy az új és váratlan szükségletekre elkülönített 20 millió euróra, melyet csökkenteni kell a hiány kompenzálása érdekében.

Amennyiben úgy tűnik, hogy a felszabaduló forrásokat alulbecsülték, vagy az AKCS-n belüli keretben nem használták fel az összes forrást, a pótlólagos forrásokat a következőkre használják fel, csökkenő fontossági sorrendben:

- maximum 20 millió euro az Afrikai Békekeret további kiegészítésére;

- maximum 15 millió euro a FLEX pénzügyi támogatás összesen 50 millió euróra történő kiegészítésére a 2006-os alkalmazási évre, hasonlóan a 2005-ös alkalmazási évre elkülönítetthez;

- bármely további, pótlólagos forrást átcsoportosítanak az afrikai infrastrukturális partnerségbe a 10. EFA-kötelezettségvállalások előlegeként.

A Bizottság ezért javasolja, hogy a Tanács fogadja el a mellékelt határozatot.

Javaslat

A TANÁCS HATÁROZATA

a Közösségnek a 9. Európai Fejlesztési Alap hosszú távú fejlesztési kerete tartaléka egy részének a 9. EFA regionális együttműködési és integrációs keretén belül az AKCS-n belüli együttműködést szolgáló allokációba történő átcsoportosítására irányulóan az AKCS-EK Miniszterek Tanácsán belül elfogadandó álláspontjáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 310. cikkére, összefüggésben annak 300. cikke (2) bekezdésének második franciabekezdésével,

tekintettel a 2000. június 23-án Cotonou-ban aláírt AKCS-EK Partnerségi Megállapodásra[1] és a 2005. június 25-én Luxembourgban aláírt felülvizsgált AKCS-EK Partnerségi Megállapodásra[2] (a továbbiakban: AKCS-EK-megállapodás),

tekintettel a Tanács keretében ülésező, a tagállamok kormányai képviselői közötti, az AKCS-EK-megállapodás kilencedik EFA-ból finanszírozott pénzügyi jegyzőkönyve szerint nyújtott közösségi támogatás finanszírozásáról és igazgatásáról szóló, 2000. szeptember 18-án aláírt belső megállapodásra (a továbbiakban: belső megállapodás)[3],

tekintettel a Bizottság javaslatára,

mivel:

(1) Az AKCS-EK-megállapodás 15. cikke felállítja az AKCS-EK Miniszterek Tanácsát, és felhatalmazza, hogy a megállapodással összhangban határozatokat hozzon, és az AKCS-EK-megállapodás I. mellékletének (8) bekezdése felhatalmazza, hogy megfelelő intézkedéseket hozzon, ha a megállapodás valamely eszközének forrásai kimerültek.

(2) Az AKCS-EK-megállapodás IV. mellékletének 5. és 11. cikke előirányozza, hogy a Bizottság az AKCS-országokkal és régiókkal közös nemzeti és regionális programjairól zárójelentést készítsen. A zárójelentés elkészítését követően a Bizottság a Közösség nevében felülvizsgálhatja a források felosztását az érintett AKCS-országok vagy régiók jelenlegi szükségletei és teljesítménye fényében.

(3) Az AKCS-EK-megállapodás IV. melléklete 12. cikkének (2) bekezdése előírja, hogy az AKCS-n belüli tevékenységek hatásának növelését célzó új szükségletek figyelembevétele érdekében a Bizottság növelheti az AKCS-n belüli együttműködés forrásait.

(4) A tagállamok kormányainak Tanács keretében ülésező képviselőinek 2005. május 30-i 2005/446/EK határozata 2007. december 31-ében állapítja meg azt a határidőt, melynek lejártát követően már nem köthetők le források a kilencedik Európai Fejlesztési Alapból (a továbbiakban: EFA)[4].

(5) A 9. EFA keretében készült zárójelentés összefüggésében előrejelzések születtek a korábbi EFÁ-k keretében 2007. vége előtt felszabaduló forrásokról, és azok újbóli felosztásáról.

(6) A zárójelentés következtetései, az előrejelzett felszabaduló források és azok javasolt újbóli felosztása alapján becslést állítottak fel a hosszú távú fejlesztési tartalékban és az AKCS-n belüli tartalékban 2007 vége előtt le nem kötött vagy rendelkezésre álló forrásokra. Becslést állítottak fel azokra az új szükségletekre vonatkozóan is, amelyekre 2007 vége előtt projektek és programok készíthetők elő, valamint köthetők le, és amelyek finanszírozása a hosszú távú tartalékból és az AKCS-n belüli tartalékból történik. Konzultációra került sor az EFA-bizottsággal, mely kedvező véleményt fogalmazott meg a zárójelentés következtetéseiről.

(7) Az előre nem látható szükségletekre kialakított B-keretek sok ország esetében kimerültek vagy nem elégségesek az AKCS-EK Partnerségi Megállapodás 72. és 73. cikkei szerinti lehetséges humanitárius segítségnyújtás és gyorssegély-szükségletek fedezésére, vagy az AKCS-EK Partnerségi Megállapodás 68. cikke szerinti exportjövedelem-ingadozás hátrányos hatásainak mérséklésére (FLEX); más országok ezeddig nem használták a B-kereteket.

(8) Emiatt javasoljuk a B-keretek összes fennmaradó, le nem kötött maradványösszegének átcsoportosítását az AKCS-n belüli tartalékba, melynek célja az átcsoportosított forrásokból öt új regionális B-keret létrehozása (ezek feltöltése azon források meghatározott százalékával történik, melyeket az adott régió országának B-keretéből csoportosítottak át), valamint AKCS-n belüli tartalék létrehozását az AKCS-EK Partnerségi Megállapodás 72. cikke (3) bekezdésének a) és b) pontjai szerinti gyorssegélyre, valamint a FLEX 2006 és a FLEX 2007 (alkalmazási évek: 2005 és 2006) esetében az AKCS-t átfogó keretek létrehozását.

(9) A 9. EFA-keret regionális együttműködésre és integrációra rendelkezésre álló forrásai jelenleg elégtelenek a tervezett tevékenységek AKCS-n belüli forrásokból való finanszírozására és az AKCS-n belüli FLEX-alapok létrehozására, miközben a hosszú távú fejlesztési tartalék becsült maradványösszegei meghaladják a várt kötelezettségvállalásokat.

(10) A Közösség AKCS-EK Miniszterek Tanácsán belüli állásfoglalását emiatt úgy kell kialakítani, hogy lehetővé váljon a 9. EFA-keret hosszú távú fejlesztést szolgáló tartaléka egy részének átcsoportosítása az AKCS-n belüli együttműködés regionális együttműködési és integrációs keretébe,

A KÖVETKEZŐKÉPPEN HATÁROZOTT:

1. cikk

A Közösség AKCS-EK Miniszterek Tanácsában képviselt álláspontja a 9. Európai Fejlesztési Alap hosszú távú fejlesztési kerete tartalékának felhasználásáról az AKCS-EK Miniszterek Tanácsának mellékletben ismertetett határozattervezetére épül.

A hátározattervezet kisebb módosításaihoz nem szükséges új tanácsi határozat elfogadása.

Kelt Brüsszelben,

a Tanács részéről

az elnök

MELLÉKLET

Tervezet

AZ AKCS-EK MINISZTEREK TANÁCSÁNAK HATÁROZATA

a 9. Európai Fejlesztési Alap hosszú távú fejlesztési kerete tartaléka egy részének a 9. EFA regionális együttműködési és integrációs keretén belül az AKCS-n belüli együttműködést szolgáló allokációba történő átcsoportosításáról

AZ AKCS-EK MINISZTEREK TANÁCSA,

Tekintettel az egyrészről az afrikai, karibi és csendes-óceáni államok (a továbbiakban: AKCS-államok), másrészről az Európai Közösség és tagállamai között 2005. június 23-án[5] Cotonou-ban aláírt és 2005. június 25-én[6] Luxembourgban felülvizsgált partnerségi megállapodásra (a továbbiakban: AKCS-EK Partnerségi Megállapodás), és különösen annak I. melléklete (8) bekezdésére,

mivel:

(1) Az AKCS-EK Partnerségi Megállapodás IV. melléklete 5. és 11. cikkével összhangban a 9. EFA szerinti zárójelentések elkészítését követően a források felosztását felül kell vizsgálni a jelenlegi szükségletek és a teljesítmény fényében.

(2) A regionális együttműködés és integráció támogatásának finanszírozását szolgáló tartalékok és a 2007 vége előtt ebbe a tartalékba átcsoportosításra kerülő várható felszabaduló források nem elegendőek ahhoz, hogy fedezzék az AKCS-n belüli tevékenységek hatásának növeléséhez kapcsolódó új szükségleteket.

(3) Pótlólagos források kiosztására van szükség a FLEX finanszírozását szolgáló AKCS-n belüli finanszírozási mechanizmus létrehozására a 2006. és a 2007. évre (alkalmazási évek: 2005 és 2006), ez által az exportjövedelem-ingadozás hátrányos hatásainak kitett országoknak minimális támogatás biztosítható, függetlenül a nemzeti B-kereteik le nem kötött maradványösszegei szintjétől.

(4) A nemzeti B-keretek le nem kötött maradványösszegei lehet, hogy nem fedezik a várható szükségleteket és azokat e határozat elfogadása napján át kell csoportosítani az AKCS-n belüli tartalékba öt regionális B-keret létrehozása céljából, melyek a regionális szolidaritás alapelvére épülve jövőbeni humanitárius segítségnyújtás és gyorssegély finanszírozását szolgálják ezekben a régiókban, valamint AKCS-n belüli tartalék létrehozása céljából, mely az AKCS-EK Partnerségi Megállapodás 72. cikk (3) bekezdésének a) és b) pontja szerinti gyorssegély finanszírozását szolgálja olyan kivételes körülmények esetében, amikor ilyen támogatás nem finanszírozható a közösségi költségvetésből.

(5) A kelet- és dél-afrikai, valamint indiai-óceáni régió számára létrehozandó regionális B-keret a szudáni B-keret ad-hoc növelését kompenzáló, a hosszú távú fejlesztési tartalékból rendelkezésre bocsátott 20 millió euro levonása utáni nettó összeg; a csendes-óceáni régió esetében nem hoznak létre regionális B-keretet, mivel a B-keretek maradványösszegét már nagy mértékben felhasználták a természeti csapások enyhítését célzó regionális program keretében.

(6) További forrásokra van szükség az Afrikai Békekeret feltöltésére 2007-ben, beleértve a szudáni AMIS-intervenció támogatását.

(7) További forrásokra van szükség 2008-ban az AKCS Titkárság működési költségei egy részének finanszírozására a 10. EFA hatálybalépéséig tartó időszak áthidalására.

(8) További forrásokra van szükség az AKCS-n belüli technikai együttműködési keret megerősítésére, melyet elsősorban technikai segítségnyújtásra, különösen pedig projektek előkészítésére használnak.

(9) További forrásokra van szükség a HIV/AIDS, a tuberkulózis és a malária elleni küzdelmet szolgáló globális alaphoz (GFATM).

(10) Kisebb különleges tartalékot kell létrehozni a 2007. december 31-ig tartó időszak alatt felmerülő új és váratlan AKCS-n belüli szükségletek fedezésére.

(11) A 9. EFA forrásai, beleértve a várhatóan felszabaduló forrásokat, nem köthetők le 2007. december 31-e után, és mechanizmust kell létrehozni a rendelkezésre álló maradványösszegek e dátum előtti hatékony és eredményes lekötésére az AKCS-EK Partnerségi Megállapodás átfogó céljai előmozdítása érdekében,

A KÖVETKEZŐKÉPPEN HATÁROZOTT:

1. cikk – a regionális együttműködési és integrációs keretben az AKCS-n belüli tartalék feltöltése

1. A hosszú távú fejlesztési tartalékban 2007. március 31-én rendelkezésre álló és a zárójelentést követően hozott határozatokhoz igazított, de a dátumig számlákra még át nem vezetett forrásokat, kivéve a Vállalkozásfejlesztési Központnak (a továbbiakban: CDE) és a Mezőgazdasági Fejlesztési Központnak (a továbbiakban: CTA) 2008-ra nyújtott támogatásokat (32 millió euro), aláírt országstratégiai dokumentummal rendelkező országok „nagykockázatú programjaihoz” nyújtott forrásokat (2007. március 1-én 72,4 millió euro), aláírt országstratégiai dokumentummal nem rendelkező országok politikai prioritásaihoz nyújtott forrásokat (2007. március 1-én 30,2 millió euro) és a szomáliai különleges támogatási program (36, 1 millió euro) forrásait, át kell csoportosítani a regionális együttműködési és integrációs keret AKCS-n belüli tartalékába.

2. A tartalékban a CDE és a CTA 2008. évi költségvetésének támogatására elkülönített valamennyi, 2007. október 31-ig le nem kötött forrást, melyek aláírt országstratégiai dokumentummal rendelkező országok esetében „nagykockázatú programok” finanszírozását, valamint az (1) bekezdésben említett, aláírt országstratégiai dokumentummal nem rendelkező országok esetében politikai prioritások finanszírozását szolgálják, át kell csoportosítani a regionális együttműködési és integrációs keret AKCS-n belüli tartalékába.

3. A 9. EFA és a korábbi EFÁ-k keretében a hosszú távú fejlesztési tartaléknak a Bizottság számviteli rendszerébe 2007. április 1. és december 31. között bevitt felszabaduló forrásokat át kell csoportosítani a regionális együttműködési és integrációs keret AKCS-n belüli tartalékába.

4. A nemzeti indikatív programok maradványösszegeit, melyek 2007. augusztus 1. és december 31. között a hosszú távú fejlesztési tartalék keretében válnak hozzáférhetővé, át kell csoportosítani a regionális együttműködési és integrációs keret AKCS-n belüli tartalékába.

2. cikk – Az AKCS-n belüli források felosztása

1. Az AKCS-n belüli tartalék keretében rendelkezésre álló forrásokat a következő célokra használják:

1. felállításra kerül:

(i) egy AKCS-n belüli tartalék, mely az AKCS-EK Partnerségi Megállapodás 72. cikk (3) bekezdésének a) és b) pontja szerinti gyorssegély finanszírozását szolgálja olyan kivételes körülmények esetében, amikor ilyen támogatás nem finanszírozható a közösségi költségvetésből; ez a keret 26 741 326 euróból áll, mely a régiókat alkotó országok B-kereteinek le nem kötött, a zárójelentést követő újbóli felosztásra irányuló határozatok hatálybalépését követően rendelkezésre álló maradványösszegeinek 15 %-a;

(ii) öt regionális B-keret, mely a dél-afrikai régió esetében 17 511 615 euróból, a kelet- és dél-afrikai és indiai-óceáni régió esetében 48 920 391 euróból, a nyugat-afrikai régió esetében 31 945 340 euróból, a közép-afrikai régió esetében 16 139 355 euróból és a karibi régió esetében 35 422 478 euróból áll, a keretek 85 %-a a régiókat alkotó országok B-kereteinek le nem kötött, a zárójelentést követő, újbóli felosztásra irányuló határozatok hatálybalépését követően rendelkezésre álló maradványösszegei;

regionális B-keretek igénybevétele a nemzetközileg megállapított adóenyhítési kezdeményezésekhez való hozzájárulásokhoz az AKCS-EK Partnerségi Megállapodás IV. melléklete 3. cikke (2) bekezdésének b) pontjának megfelelően, valamint az AKCS-EK Partnerségi Megállapodás 72. és 73. cikkével összhangban a regionális szolidaritás alapelve szerinti humanitárius és gyorssegély-nyújtáshoz olyan kivételes körülmények esetében, amikor ilyen támogatás nem finanszírozható a közösségi költségvetésből;

2. 2006-ra 50 millió eurós AKCS-n belüli FLEX-program (alkalmazási év: 2005) felállítása annak érdekében, hogy az exportjövedelem-ingadozás hátrányos hatásainak kitett országoknak még a zárójelentést követő, újrafelosztásról szóló határozatok hatálybalépése előtt minimális támogatást lehessen nyújtani, függetlenül a nemzeti B-kereteik le nem kötött egyenlegei szintjétől;

3. az Afrikai Békekeret feltöltése 80 millió euróra további EFA-hozzájárulás keretében, melynek célja a pénzügyi hiány áthidalása a 10. EFA hatálybalépéséig, a forrásokat béketámogatásra, képzésekre, kapacitásfejlesztési tevékenységekre – beleértve az AMIS támogatását Szudánban – használják fel, melyből 45 millió euro a rendelkezésre álló, az 1. cikkben említett feltöltés előtti AKCS-n belüli forrásokból, és 35 millió a feltöltött alapból származik;

4. a 10. EFA hatálybalépéséig hátralevő időszak áthidalása céljából az AKCS-titkárságnak nyújtott intézményi támogatás 5,5 millió euróval történő kiegészítése az AKCS-titkárság 2008. évi működési költségeihez való hozzájárulásként;

5. az AKCS-n belüli technikai együttműködési keret kiegészítése 2,5 millió euróval;

6. 4 millió euro igénybevétele, mely marhavész felszámolását célzó afrikai programból átvitt összeg (PACE);

7. 10 millió euróból álló regionális különleges tartalék felállítása a dél-afrikai régió regionális indikatív programjának kiegészítésére abban az esetben, ha megtörténik a Milange-Mocuba útfejlesztési program (Mozambik) értékelése és 2007. augusztus 1-e előtt lezárul az EFA-bizottság igazgatási eljárása; ha ezt a programot nem értékelik időben, ezt a tartalékot az AKCS-n belüli tartalékba csoportosítják át;

8. 20 millió euróból álló AKCS-n belüli különleges tartalék felállítása a regionális B-keretekből nem finanszírozható új és váratlan szükségletek fedezésére;

9. AKCS-n belüli FLEX-program felállítása, melyet 2007-re átmenetileg 35 millió euróban állapítanak meg (2006-os alkalmazási év) annak érdekében, hogy az exportjövedelem-ingadozás hátrányos hatásainak kitett országoknak minimális támogatást lehessen nyújtani, a humanitárius segítségnyújtást és gyorssegély-nyújtást szolgáló B-keretek (1) bekezdés a) pontjában említett regionalizálását követően; ez a program kiegészíthető 15 millió euróra a g) és h) pontokban említett különleges tartalékok le nem kötött forrásaival, vagy az 1. cikk (3) és (4) bekezdése szerinti AKCS-n belüli tartalékokba átcsoportosított felszabaduló forrásokkal az eredeti becslések túllépésekor;

10. a HIV/AIDS, a tuberkulózis és a malária elleni küzdelmet szolgáló globális alapnak (GFATM) nyújtott támogatás kb. 38 millió euróval történő kiegészítése.

2. Amennyiben az AKCS-n belüli tartalékba vezetett összegek nem elegendőek valamennyi ismertetett szükséglet fedezésére, az (1) bekezdés i) pontjában említett programot ennek megfelelően csökkenteni kell. Amennyiben a hiány meghaladja az i) pontban meghatározott összeget, az (1) bekezdés h) pontjában említett különleges tartalékot ennek megfelelően csökkenteni kell. További hiány esetében csökkenteni kell az (1) bekezdés c) pontjában említett összeget.

3. Amennyiben az AKCS-n belüli tartalékba átcsoportosított összegek meghaladják az eredeti becsléseket, vagy az (1) bekezdés c), d), e) és h) pontjában meghatározott forrásokat nem használják fel, az (1) bekezdés i) pontjában említett programra meghatározott felső értéket meghaladóan rendelkezésre álló pótlólagos forrásokat a következőképpen használják fel:

11. 20 millió euro felhasználható az Afrikai Békekeret pótlólagos támogatására, amennyiben az (1) bekezdés c) pontjában meghatározott forrásokat teljes mértékben felhasználják.

12. az a) pontban említett szükségletek fedezését követően megmaradó források felhasználhatók az EU-AKCS Infrastrukturális Vagyonkezelői Alap kiegészítésére a 10. EFA keretében előirányzott források előlegeként.

3. cikk – Támogatás iránti kérelem

Összhangban az AKCS-EK Partnerségi Megállapodás IV. melléklete 13. cikkének (2) bekezdésével, az AKCS-EK Miniszterek Tanácsa felkéri a Bizottságot a 2. cikkben meghatározott intézkedések finanszírozására.

4. cikk – Hatálybalépés

Ez a határozat az elfogadása napján lép hatályba.

Kelt

az AKCS-EK Miniszterek Tanácsa részéről

az elnök

[1] HL L 317., 2000.12.15., 3. o.

[2] HL L 287., 2002.10.28., 4. o.

[3] HL L 317., 2000.12.15., 355. o.

[4] HL L 156., 2005.6.18., 19. o.

[5] HL L 317., 2000.12.15., 3. o.

[6] HL L 287., 2005.10.28., 4. o.